»Den nøgne sandhed er, at økonomer burde sige: Tilgiv os, for vi ved ikke, hvad vi gør. Vi forstår ikke markedet, og vi kan ikke forudsige noget som helst. Sagt på en anden måde: Vi kører i en bil, som vi ikke kan finde ud af at styre«.

Sådan lyder det fra den tjekkiske økonom Tomas Sedlacek, der har været økonomisk rådgiver for den tidligere tjekkiske præsident Václav Havel og den tjekkiske finansminister. Sedlacek er af Yale Economic Review anset for at være blandt de fem hotteste økonomer i verden og er mest kendt for sin bestseller ’Economics of Good and Evil’ om økonomisk filosofi. I dag er han økonomisk chefstrateg i en af de største tjekkiske banker, CSOB.

Tomas Sedlacek mener, vi skal se realistisk på økonomers begrænsede formåen, hvis vi ikke skal ende samme sted som i 2008, hvor de globale finansmarkeder nærmest kollapsede fra den ene dag til den anden.